Coba ceritain soal Kaluang dalam bahasa banjar

Kaluang adalah angguta bangsa kalalawar (Chiroptera) nang tagulung dalam familia Pteropodidae, satu-satunya familia angguta subordo Megachiroptera. Kata "kaluang" rancak diguna'akan gasan manyambat kalalawar dalam pamandiran sahari-hari, walaupun sacara ilmiah hal ini kada sapanuhnya bujur, marga kada samunyaan kalalawar adalah kaluang. Kaluang adalah hérbivora, dan wastu mamakan buah-buahan atawa mahisap néktar matan kambang. Walaupun kaluang pada umumnya labih ganal daripada kalalawar, tagal kada samuanya samintu. Ada jua babarapa spésiés nang panjangnya wastu sakitar 6 séntimitir.

Kaluang baisi mata nang ganal sahingga walaupun kada salandap mata manusia, inya hingkat malihat kala sungsung atawa di dalam guha nang kadap. Indera nang sacara utama diguna'akan gasan navigasi adalah daya panciumannya nang landap. Inya kada mangandalakan diri pada daya pandangaran nangkaya halnya kalalawar, lawan kakacualian satu spésiés kaluang Mesir (Rousettus egyptiacus).

Walaupun kalalawar sacara umum kawa didapatakan di saluruh dunia, kaluang wastu didapatakan di dairah-dairah tropis di Asia, Aprika dan Oséania.